На основу члана 25. Закона о јавном информисању и медијима („Службени гласник Републике Србије“, број 83/14, 58/15,12/16-аутентично тумачење), члана 24. Правилника о суфинансирању пројеката за остваривање јавног интереса у области јавног информисања („Службени гласник Републике Србије“,број:16/16,8/17,6/23), члана 30. Одлуке о Општинском већу Општине Владичин Хан („Службени гласник Града Врања", број 09/2019) члана 73. Пословника Општинског већа Општине Владичин Хан („Службени гласник града Врања“, број 31/20), Општинско веће општине Владичин Хан на седници одржаној 12.04.2023.године, донело је

**Р Е Ш Е Њ Е**

**О ДОДЕЛИ СРЕДСТАВА** **ЗА**

**СУФИНАНСИРАЊЕ ПРОЈЕКАТА ИЗ БУЏЕТА ОПШТИНЕ ВЛАДИЧИН ХАН**

**КОЈИМА СЕ ОСТВАРУЈЕ ЈАВНИ ИНТЕРЕС У ОБЛАСТИ ЈАВНОГ ИНФОРМИСАЊА ЗА 2023. ГОДИНУ**

**1.** Овим Решењем утврђује се расподела средстава опредељених на основу члана 4. Раздео 5, Програм 13 – Развој културе и информисања, Програмска активност 1201-0004: Остваривање и унапређивање јавног интереса у области јавног информисања, функција 830 – Услуге емитовања и штампања, економска класификација 423 – услуге по уговору, позиција 116. Одлуке о буџету општине Владичин Хан за 2023. годину („Службени гласник града Врања“, број: 28/2022)

Средстава којa се додељују овим решењем за суфинасирање пројеката из буџета oпштине Владичин Хан којим се остварује јавни интерес у области јавног информисања за 2023. годину износе 4.300.000,00 динара.

**2.** Додељују се средства подносиоцима пројекта, и то:

|  |  |  |  |
| --- | --- | --- | --- |
|  | **Подносилац пријаве** | **Назив пројеката** | **Износ**  **додељених средстава** |
| **1.** | Љиљана Павловић ПР веб портали и услуге „Весник 017“–  Владичин Хан | ,,МЛАДИ У АКЦИЈИ ЗА БОЉЕ ОКРУЖЕЊЕ“ | **300.000** |
| **2.** | УГ ,,Центар за инклузију и одживи развој“ Владичин Хан | „ИСТОРИЈА, ТРАДИЦИЈА И ОБИЧАЈИ СЕЛА НА ТЕРИТОРИЈИ ОПШТИНЕ ВЛАДИЧИН ХАН“ | **600.000** |
| **3.** | Центар за информисање ,,ТВ ИНФО ПУЛС“ Врање | ,,ЖЕНЕ ТО МОГУ“ | **350.000** |
| **4.** | Центар за едукацију и развој/Југмедиа | „БЕЗБЕДАНИ ДОМ“ | **300.000** |
| **5.** | РАДИОДИФУЗНО ДРУШТВО ,,ОК РАДИО“ ДОО БЕОГРАД | „ПРЕДУЗЕТНИШТВО ТВОЈ ИЗБОР“ | **100.000** |
| **6.** | ИПЦ општине Владичин Хан доо Влад. Хан-Снежана Динић | „ПОДСТИЦАЈ ИНВЕСТИЦИОНОГ УЛАГАЊА КРОЗ ПРОМОЦИЈУ АТРАКТИВНОГ ПРИВРЕДНОГ АМБИЈЕНТА“ | **700.000** |
| **7.** | Врањска плус доо Врање | „ПОД СЈАЈЕМ ВРЛЕ“ | **900.000** |
| **8.** | Радио телевизија Врање доо Врање Зоран Величковић | „ВЛАДИЧИН ХАН У ОБЈЕКТИВУ“. | **300.000** |
| **9.** | Центар за јавно заговарање демократије „ЦЕДЕМ“ | „ЕКО РЕПОРТЕРИ“ | **300.000** |
| **10.** | Привредно друштво Ритам д.о.о  Небојша Алексић | „ПОЉОПРИВРЕДНИ МАГАЗИН ВЛАДИЧИНОГ ХАНА“ | **100.000** |
| **11.** | Покрет ,,Чувари Србије“ | „ДОЂИ, ВИДИ, УЖИВАЈ“ | **150.000** |
| **12.** | Kopernikus Systems ДОО Нови Београд | ,,ВЛАДИЧИН ХАН – ЗАШТО ТРЕБА ОБИЋИ ВАРОШИЦУ НА ЈУГУ?“ | **200.000** |

|  |  |
| --- | --- |
| **Укупан износ за доделу средстава** | **4.300.000,00** |
| **Укупан износ опредељних средстава Општине** | **4.500.000,00** |

**3.**Не додељују се средства подносиоцима следећих пројеката:

|  |  |  |  |
| --- | --- | --- | --- |
| **Р.бр.** | **Подносилац пријаве** | **Назив пројеката** | **Износ тражених средстава** |
| **1.** | Гласник – Медија центар 016 | „ВЛАДИЧИН ХАН У ПРИЧАМА И ЛЕГЕНДАМА“ | 300.000 |
| **2.** | УГ ,,Пчињски 017-Портал“ | „ПОВЕЖИ ХАНЧАНЕ – ПОДЕЛИ ЗНАЊЕ“ | 461.750 |
| **3.** | РТВ „Bella Amie“ доо Ниш | „ДРУГИ УГАО“ | 1.000.000 |
| **4.** | Производња ТВ програма ,,Агро Југ медиа“ - Ниш | „ЛЕКОВИТО БИЉЕ НА ДОХВАТ РУКЕ“ | 496.000 |
| **5.** | ИПЦ општине Владичин Хан доо Влад. Хан-Снежана Динић | ,,ПРЕДУЗЕТНИЦЕ ОПШТИНЕ ВЛАДИЧИН ХАН“ | 496.000 |
| **6.** | Агенција за производњу кинематографских дела, аудио визуелних производа и ТВ програма ,,Helloanimation“ | „ЕКОЛОГИЈА У ВЛАДИЧИНОМ ХАНУ“ | 468.000 |
| **7.** | Matelli media – Niš | „ТАЈНЕ ВЛАДИЧИНОГ ХАНА – НА ДОХВАТ РУКЕ“ | 392.000 |
| 8. | Врањска плус доо Врање | „УПОЗНАЈТЕ ХАНСКЕ ЧУВАРЕ ПРАВОСЛАВЉА“ | 1.000.000 |
| 9. | Радио телевизија Врање доо Врање Зоран Величковић | ,,ПАМЕТНО И РАЦИОНАЛНО“ | 558.940 |
| 10. | Центар за медијску транспарентност и друштвену одговорност - ЦМТДО | ,,ЖЕНСКА СНАГА ВЛАДИЧИНОГ ХАНА“ | 471.000 |
| 11. | Media Factory plus Црнатово | ,,ЗДРАВСТВО У ОПШТИНИ ВЛАДИЧИН ХАН“ | 440.100 |
| 12. | Привредно друштво Ритам д.о.о Небојша Алексић | ,,ПРИВРЕДНИ РАЗВОЈ ВЛАДИЧИНОГ ХАНА“ | 798.000 |
| 13. | Савез Срба из региона | ,,СРПСКО КОЛО ВЛАДИЧИН ХАН“ | 370.000 |
| 14. | Jug sport.net  Вукашин Стевановић | ,,СПОРТОМ ДО САРАДЊЕ И РАЗВОЈА“ | 212.000 |

**4.** Позивају се учесници конкурса којима је одобрен мањи износ од траженог, да без одлагања, најкасније у року од три дана по пријему решења, доставе нову спецификацију трошкова у складу са додељеним средствима, односно обавештење да одустају од средства која су им додељена.

На основу овог решења са сваким учесником конкурса коме су опредељена средства за суфинансирање пројеката за остваривање јавног интереса у области јавног информисања за 2023.годину, наведеним у ставу 2. овог Решења, биће потписан уговор.

У име општине, уговор потписује председник општине.

**5.** Решење објавити на званичном веб сајту општине Владичин Хан, [www.vladicinhan.org.rs](http://www.vladicinhan.org.rs) и доставити сваком од учесника конкурса у електронској форми.

***О б р а з л о ж е њ е***

Oпштинско веће општине Владичин Хан расписало је Јавни позив за учешће на конкурсу за суфинансирање пројеката из буџета општине Владичин Хан ради остваривања јавног интереса у области јавног информисања за 2023. годину, који је објављен 09.02.2023. године у дневном листу и званичном веб сајту општине Владичин Хан [www.vladicinhan.org.rs](http://www.vladicinhan.org.rs).

Општинско веће је формирало стручну комисију, Комисију за спровођење јавног позива за суфинансирање пројеката за остваривање јавног интереса у области јавног информисања на територији општине Владичин Хан у 2023. години саставу: Драган Пејчић, новинар из Прокупља; Радомир Ирић новинар из Врања и Светлана Јовановић Николић новинар из Владичиног Хана. По наведеном решењу послове Секретара комисије обавља Зоран Цветковић економиста из Владичиног Хана. Председник Комисије била је Светлана Јовановић Николић.

По истеку рока за подношење пријава по конкурсу за спровођење јавног позива за суфинансирање пројеката из области јавног информисања на територији општине Владичин Хан за 2023.годину до дана 25.02.2023. године укупно је стигло 26 пројеката. Комисија за проверу документације, након спроведеног поступка допуне, а у вези документације која недостаје по јавном позиву, је утврдила да услове конкурса испуњава 26. учесника конкурса, тако да су чланови стручне комисије, расправљали о њима.

Од разматраних 26 пројеката, чланови Комисије су подржали 12 пројекта за које су сматрали да су квалитетни, добро образложени и да испуњавају критеријуме конкурса, а посебно да доприносе остваривању јавног интереса у области јавног информисања на територији општине Владичин Хан. Приликом одлучивања о висини додељених средстава Комисија је ценила адекватну спецификацију буџета.

Након стручне анализе и оцењивања пројеката поднетих на конкурс, а на основу критеријума утврђених чланом 18. Правилника о суфинансирању пројеката за остваривање јавног интереса у области јавног информисања („Службени гласник Републике Србије“,број:16/16; 8/17; 6/23), Комисија је у складу са чланом 19. Правилника о суфинансирању пројеката за остваривање јавног интереса у области јавног информисања („Службени гласник Републике Србије“,број:16/16; 8/17; 6/23), сачинила образложени предлог о додели средстава, на начин ближе описан у диспозииву овог решења и доставила Предлог одлуке о додели средстава за суфинансирање пројеката из буџета општине Владичин Хан којима се остварује јавни интерес у области јавног информисања за 2023.годину.

Комисија је у образложењу своје одлуке навела следеће

**Разлози због којих се предлаже суфинасирање појединих пројеката:**

1. Подносилац пријаве: Љиљана Павловић ПР веб портали и услуге ВЕСНИК 017 Владичин Хан

Пројекат: ,,МЛАДИ У АКЦИЈИ ЗА БОЉЕ ОКРУЖЕЊЕ“

Квалитет овог пројекта лежи у чињеници да је апликант у прилазу теми, пошао од резултата једне анкете о социјалној интелигенцији младих, што је од јавног интереса за грађане општине. Дакле, тема пројекта је добро одабрана, а сам пројекат веома добро разграђен. Циљ пројеката је добро дефинисан, а циљне групе јасно постављене.

1. Подносилац пријаве: УГ,,Центар за инклузију и одживи развој“ Владичин Хан

Пројекат: ,,ИСТОРИЈА, ТРАДИЦИЈА И ОБИЧАЈИ СЕЛА НА ТЕРИТОРИЈИ ОПШТИНЕ ВЛАДИЧИН ХАН“

Тема пројекта (Историја, традиција, обичаји...) је јако добро одабрана, тако да у потпуности одговара приоритетима наведеним у тексту конкурса, па самим тим у потпуности испуњава јавни интерес грађана. Сам пројекат је врло прецизно урађен, циљ јасно дефинисан, а циљне групе прецизно постављене. Буџет је избалансиран, одговара у потпуности пријектном задатку.

1. Подносилац пријаве: Центар за информисање ,,ТВ ИНФО ПЛУС“ Врање

Пројекат: ,,ЖЕНЕ ТО МОГУ“

Апликант у пројектном материјалу полази од важне чињенице да је предузетништво покретач економског и укупног друштвеног развоја свакаког друштва, а да жене у том сегменту учествују са симболичним процентима. На тој основи апликант је поставио јасан и прецизан циљ, а циљне групе прецизно дефинисао.

1. Подносилац пријаве: Центар за едукацију и развој/Југмедиа

Пројекат: ,,БЕЗБЕДАН ДОМ“

Тема овог пројекта (Безбедан дом) је у потпуности иновативна, а путеви и методе реализације занимљиви и садржајни. Циљ и сви елементи пројекта су добро дефинисани, а циљне групе јасно постављене. Подносилац пројекта поседује кадровске техничке потенцијале за успешну реализацију.

1. Подносилац пријаве: Радиодифузно друштво ,,ОК РАДИО“ доо Београд

Пројекат: ,,ПРЕДУЗЕТНИШТВО ЈЕ ТВОЈ ИЗБОР“

Подстаћи жене и младе уопште да размишљају на предузетнички начин, велики и одговоран је посао. С тог становишта тема је у потпуности на линији јавног интересовања, уз савет да се циљне групе са општег, спусте на локални ниво. Сама тема је добро разрађена, а апликант подесује кадровске и техничке потенцијале за успешну сарадњу.

1. Подносилац пријаве: ИПЦ општине Владичин Хан доо Влад.Хан – Снежана Динић

Пројекат: ,,ПОДСТИЦАЈ ИНВЕНСТИЦИОНОГ УЛАГАЊА КРОЗ ПРОМОЦИЈУ АТРАКТИВНОГ ПРИВРЕДНОГ АМБИЈЕНТА“

Инвестиције у привредне капацитете, промоција привредног амбијента општине, изузетно је важна тема и у потпуности је на линији јавног интереса локалне самоуправе. Тема је добро разређена, а апликант поседује кадровске и техничке потенцијале за успешну реализацију. С обзиром да ће бити реализован у 27 30-минутних емисија, буџет пројакта је врло избалансиран.

1. Подносилац пријаве: Врањска плус доо Врање

Пројекат: ,,ПОД СЈАЈЕМ ВРЛЕ“

Апликант пројекта ,,Под сјајем Врле“ већ се доказао предузетљивим садржајима који кореспондирају са корисницима медијских услуга. Овај пројект је разрађен и у потпуности на тој линији, јер укупним бројем од 30 телевизијских медијских садржаја, испуњава све захтеве конкурса. Прецизан је у свим сегментима и у складу са дефинисаним циљним групама.

1. Подносилац пријаве: Радио телевизија Врање доо Врање Зоран Величковић

Пројекат: ,, ВЛАДИЧИН ХАН У ОБЈЕКТИВУ“

Инфраструктурни проблеми су присутни безмало у свакој локалној самоуправи. Апликант жели појачаним информисањем да их учини мање болним за грађане, што и јесте у јавном интересу. Комисија је подржала пројекат уз напомену да је пред офанзивом локалних медија, ПТВ Врање све мање видљива у Владичином Хану.

1. Подносилац пријаве: Центар за јавно заговарање демократије ,,ЦЕДЕМ“

Пројекат: ,,ЕКО РЕПОРТЕРИ“

,,Еко репортери“ је пројекат медијске писмености, који комуницира са циљном групом у којој су хански основци и средњошколци, као и припадницима цивилног сектора који се баве овом материјом будућности. Пројекат је сажет у свим сегментима и у складу са дефинисаним циљним групама. Буџет је прецизан и у складу са циљевима пројектног задатка.

1. Подносилац пријаве: Привредно друштво Ритам д.о.о Небојша Алексић

Пројекат: ,,ПОЉОПРИВРЕДНИ МАГАЗИН ВЛАДИЧИНОГ ХАНА“

Тема и циљ пројекта се захвални са становишта економског развоја општине Владичин Хан, јер она подстиче усвајање нових и ширење постојећих знања, као и увођење иновација у процес пољопривредне производње. У реализацији пројеката апликант се мора више базирати на локалне, а мање на опште ресурсе. Комисија је ипак одлучила да га подржи.

1. Подносилац пријаве: Покрет ,, Чувари Србије“

Пројекат: ,, ДОЂИ, ВИДИ, УЖИВАЈ“

Тема пројекта је о очувању културног наслађа и здрави начини живота кроз профил информисања о осам културних, туристичких, музичких и спортско забаних манифестација, по којима Владичин Хан ужива значајну репутацију. Циљ и сви елементи пројекта су добро дефинисани, а циљне групе јасно постављене, чиме ће бити испуњен јавни интерес локалне заједнице.

1. Подносилац Пријаве: Коpernikus Systems ДОО Нови Београд

Пројакат: ,, ВЛАДИЧИН ХАН – ЗАШТО ТРЕБА ОБИЋИ ВАРОШИЦУ НА ЈУГУ?“

Ово је по многоме чему несквакидашњи и занимљив пројекат, чија је тема приближавање културно историјског наслеђа и привредних потенцијала општине Владичин Хан. Пројект је сажет али свеобухватан, прецизан у свим сегментима и у складу са дефинисаним циљним групама. Буџет пројекта је прецизан и у складу са циљевима пројектног задатка. Апликант има све потребне људске и техничке капацитете да га реализују на најбољи начин.

**Разлози због којих се не предлаже суфинасирање појединих пројеката:**

1. Подносилац пријаве: Гласник-Медија центар 016

Пројекат: ,,ВЛАДИЧИН ХАН У ПРИЧАМА И ЛЕГЕНДАМА“

Апликант, Гласник – Медија центар 016 је пријаву адресирао на појединачна давања, а не на расписани конкурс локалне самоуправе, чиме је сам себе искључио из расподеле средстава. Чланови комисије су констатовали да тема спада у ред занимњивих, али су изразили сумњу да ће аутор одговорити на све теме у понуђеном списку.

1. Подносилац пријаве: УГ ,,Пчињски 017 – Портал“

Пројекат: ,,ПОВЕЖИ ХАНЧАНЕ – ПОДЕЛИ ЗНАЊЕ“

Прва чињеница која пада у очи јесте да је овај пројект преамбициозно постављен. Аутор је преко 95 одсто пројектног садржаја утрошио на изношењу постојећег стања у коме се налазе млади општине, а врло површно (у пар реченица) је само покушао да објасни како ће пројектни садржаји утицати на промену стања. Комисија је такође контатовала да је апликант недовољно видљив на територији општине Владичин Хан.

1. Подносилац пријаве: ПТВ ,,Bella Amie“ доо Ниш

Пројекат: ,,ДРУГИ УГАО“

Тема пројекта (Други угао) је иновативна и потребна у раду сваке локалне самоуправе. Међутим, све што је даље понуђено у пројектном садржају, спада у дневно информисање (свакодневни проблеми грађана, водоснадбдевање, енергетика, саобраћај, запошљавање, соц.заштита, пољопривреда, култура, спорт). Проблем је у чињеници да је овај медиј површно видљив у Владичином Хану.

1. Подносилац пријаве: Производња ТВ програма ,,Агро Југ медиа“ Ниш

Пројекат: ,,ЛЕКОВИТО БИЉЕ НА ДОХВАТ РУКЕ“

Тема пројекта је изузетно значајна за ширу заједницу, а посебно је у складу са економском политиком земље. Међутим став чланова комисије је да је ово скуп пројекта, без обзира на чињеницу што подносилац пројекта поседује кадровске техничке потенцијале за успешну реализацију, те га, уз грешку оперативним трошковима нису подржали.

1. Подносилац пријаве: ИПЦ општине Владичин Хан доо Влад.Хан-Снежана Динић

Пројекат: ,,ПРЕДУЗЕТНИЦЕ ОПШТИНЕ ВЛАДИЧИН ХАН“

Комисија сматра да је апликант понудио један штур и недоречен пројект, који се делом заснива на општим подацима предузетништва, а делом се тиме и помиње. Тако рецимо у тачки 3.5 (Значај пројекта), у 17 редова нигде се не помињу жене и предузетништво, већ се говори о начелним питањима значаја јавног информисања.

1. Подносилац пријаве: Агенција за производњу кинематографских дела, аудио визуелних производа и ТВ програма ,,Helloanimation“ Ниш

Пројекат: ,,ЕКОЛОГИЈА У ВЛАДИЧИНОМ ХАНУ“

Предложена тема је значајна, а проценат прецизан са јасно дефинисаним циљем и циљним групама. Међутим, имајући у виду укупна средства предвиђена за овај конкурс Комисија је оценила да је апликант понудио веома високу цену – преко 90.000 по емисији, што је разлог да га не подржи.

1. Подносилац пријаве: Matelli media – Ниш

Пројекат: ,,ТАЈНЕ ВЛАДИЧИНОГ ХАНА – НА ДОХВАТ РУКЕ“

,,Тајне Владичиног Хана – на дохват руке“ јесте занимљив садржајан пројекат. Но, комисија га није подржала јер је апликант, уместо на конкурс, пријаву послао на појединачна давања. Осим тога ТВ Белами, преко које би се емитовале ТВ емисије, је прилично невидљива на подручју Владичиног Хана.

1. Подносилац пријаве: Врањска плус доо Врање

Пројекат: ,,УПОЗНАЈТЕ ХАНСКЕ ЧУВАРЕ ПРАВОСЛАВЉА“

Тема ,,Упознајте ханске чуваре православља“ је иновативна и заслужује сваку пажњу. Тема пројекта је добро разрађена, а апликант поседује кадровске и техничке потенцијале за успешну реализацију. Комисија, међутим, овај проценат није подржала јер је он с обзиром да се реализује на портал, изузетно скуп (15 садржаја=1.000.000 динара).

1. Подносилац пријаве: Радио телевизија Врање доо Врање Зоран Величковић

Пројекат: ,,ПАМЕТНО И РАЦИОНАЛНО“

Тема – шта доноси енергетска ефикасност и како је постићи, без сумње спада у сам врх интересовања грађана сваке локалне самоуправе. Пројект је иновативан, његов циљ је добро дефинисан, а циљне групе јасно постављене. Међутим, Комисија није прихватила пројекат јер је његова цена од скоро 56.000 динара по емисији за портал изузетно велика и не уклапа се у постојећа буџетска средства.

1. Подносилац пријаве: Центар за медијску транспарентност и друштвену одговорност – ЦМТДО

Пројекат: ,,ЖЕНСКА СНАГА ВЛАДИЧИНОГ ХАНА“

И пројекат ,,Женска снага Владичиног Хана“ својим приступом спаде у ред иновативних, са прецизним циљем и циљним групама, захвалним бројем медијских садржаја, а апликант има све метеријалне ресурсе да га успешно реализује. Међутим, Комисија није прихватила пројекат јер је апликант пријаву уместо на конкурс, упутио на адресу посебних давања, због чега га Комисија није подржала.

1. Подносилац пријаве: Media Factory plus Црнатово

Пројекат: ,,ЗДРАВСТВО У ОПШТИНИ ВЛАДИЧИН ХАН“

Чланови Комисије су овај пројекат сагледали као и све остале, али су проценили да је апликант – Медија фактор плус из Земуна тотално невидљива у овој средини, а осим тога су проценили да је цена коју апликант тражи 440.000 динара за пет документарно информативних емисија, уз све друге ризике, висока за медијски буџет општине Владичин Хан.

1. Подносилац пријаве: Привредно друштво Ритам д.о.о Небојша Алексић

Пројекат: ,,ПРИВРЕДНИ РАЗВОЈ ВЛАДИЧИНОГ ХАНА“

,,Привредни развој Владичиног Хана“без сумње јесте тема од јавног интереса. Међутим, Комисија није могла да прихвати овај пројекат јер су у њему циљ, пројектне активности, циљне групе и карактер медијског садржаја подређени високој понуђеној цени – 24 специјализована текста за износ од 941.000 динара, а реч је о порталу.

1. Подносилац пријаве: Савез Срба из региона

Пројекат: ,,СРПСКО КОЛО“

Апликант, лист ,,Српско коло“ је невидљив у овој средини. Аутор пројекта, анализира број прогнаних Срба и каже да у Србији живи око пола милиона њих, од којих је више од половине живи у Владичлином Хану, што је тежак нонсенсе, због кога комисија није подржала овај пројекат.

1. Подносилац пријаве: JUG SPORT.NET Вукашин Стевановић

Пројекат: ,,СПОРТОМ ДО САРАДЊЕ И РАЗВОЈА“

Пројект ,,Спортом до сарадње и развоја“ је као тема важан и значајан. Међутим, осим општих места у којима се третира садашње стање спорта у Владичином Хану, аутор не нуди информисање које ће утицати да се стање промени. Чланови комисије су такође констатовали да је портал из Лебана невидљив у Владичином Хану, због чега га нису подржали.

Општинско веће Општине Владичин Хан је на седници одржаној дана 12.04.2023. године, разматрало предлог Комисије за доделу средстава и једногласно усвојило исти.

Из напред наведеног одлучено је као у диспозитиву решења.

**ПОУКА О ПРАВНОМ СРЕДСТВУ:** Против овог решења није дозвољена жалба. Против истог може се покренути управни спор тужбом пред Управним судом у Београду одељење у Нишу у року од 30 дана од дана пријема истог.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ:06-45/6/23-III**

**За тачност отправка**

**Соња Младеновић**

**ПРЕДСЕДНИК,**

**Горан Младеновић**